УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета Универзитета у Београду од 23.02.2023. године изабрани смо у Комисију за припрему извештаја о кандидатима пријављеним на конкурс за избор ДОЦЕНТА за ужу научну област ПРЕДШКОЛСКА ПЕДАГОГИЈА на Одељењу за педагогију и андрагогију са пуним радним временом на одређено време од пет година. На конкурс објављен на сајту Филозофског факултета, сајту Универзитета у Београду и у огласним новинама НСЗ „Послови“ бр. 1030, од 08.03.2023. године, пријавио се један кандидат – др Невена Митранић, асистент на Одељењу за педагогију и андрагогију Филозофског факултета Универзитета у Београду. Након проучавања поднете документације и радова кандидата Комисија подноси Изборном већу Филозофског факултета следећи

**И З В Е Ш Т А Ј**

Невена Митранић рођена је у Аранђеловцу 1991. године. Завршила је основне академске студије педагогије на Филозофском факултету Универзитета у Београду 2014. године, као студент генерације групе за педагогију. Мастер академске студије на Филозофском факултету Универзитета у Београду завршила је 2015. године, одбраном мастер-рада на тему „Дечја игра у пракси образовне политике“ под менторством проф. др Драгане Павловић Бренеселовић. Исте године уписала је докторске академске студије на Одељењу за педагогију и андрагогију Филозофског факултета Универзитета у Београду и успешно је положила све испите предвиђене студијским програмом са просечном оценом 9.71. Докторску дисертацију на тему „Култивисање игре у дечјем вртићу“, под менторством проф. др Живке Крњаја, успешно је одбранила 03. фебруара 2023. године.

Током основних и мастер студија била је стипендиста Министарства просвете, науке и технолошког развоја и Фонда за младе таленте, а током докторских студија стипендиста Министарства просвете, науке и технолошког развоја и Фондације Новак Ђоковић. Од 2016. године, добила је звање истраживача-приправника на Филозофском факултету Универзитета у Београду. Од октобра 2016. године ангажована је као демонстратор у настави, на предметима: Предшколска педагогија, Дечја игра и стваралаштво и Развијање и евалуација програма. Од 2018. године запослена је на Филозофском факултету Универзитета у Београду као асистент на предметима Катедре за предшколску педагогију, а у звање асистента реизабрана је 2021. године.

Др Невена Митранић је асистент на студијским предметима из области Предшколске педагогије на основним и мастер академским студијама педагогије на Одељењу за педагогију и андрагогију Филозофског факултета Универзитета у Београду (пет обавезних и један изборни предмет на основним студијама и три изборна предмета на мастер студијама). У настави на предметима на којима је ангажована као асистент доприноси учешћем у осмишљавању и увођењу нових наставних метода, иновирању предиспитних обавеза студената и пружању подршке студентима у квалитетној реализацији задатака, као и у превођењу и припремању нових материјала за потребе наставе у складу са савременим тенденцијама у области предшколске педагогије. Просечна оцена добијена приликом студентске евалуације педагошког рада у последње две године (након последњег избора у звање) је 4,77.

За потребе избора у звање доцента одржала је приступно предавање 28.03.2023. године, на тему „Савремена истраживања у предшколској педагогији: Консултовање са децом“. Према квалитету припреме, структури и квалитету садржаја, као и дидактичко-методичком аспекту извођења, комисија је предавање оценила оценом 5.

Кандидат др Невена Митранић има вишегодишњег учешће у организационом одбору научног скупа Сусрети педагога, чији је носилац Одељење за педагогију и андрагогију Филозофског факултета Универзитета у Београду. У периоду од 2017-2022. године била је члан организационих одбора 5 националних и 1 међународне конференције. Активно је учествовала у организацији обележавања 125 година Катедре за педагогију и 35 година Института за педагогију и андрагогију Филозофског факултета Универзитета у Београду. Заједно са студентима учествује у јавним промоцијама Филозофског факултета, а у последњих годину дана својим активностима доприноси у пројекту „Зелени Филозофски“. Члан је неколико одељенских комисија за унапређивање студијског програма на свим нивоима студија и активно је укључена у подршку организовању и заједничком раду студената Педагогије.

У свом досадашњем раду учествовала је као истраживач у више научно истраживачких пројеката: Модели процењивања и стратегије унапређивања квалитета у образовању, који је финансирало Министарство просвете, науке и технолошког развоја РС, а реализовао Институт за педагогију и андрагогију Филозофског факултета у Београду (2016-2019), Пилотирање основа програма предшколског васпитања и образовања „Године узлета“, Институт за педагогију и андрагогију Филозофског факултета Универзитета у Београду, Министарство просвете, науке и технолошког развоја РС, Завод за унапређивање образовања и васпитања, УНИЦЕФ (2016-2018), Инклузивно предшколско васпитање и образовање: Развијање система тренинга, менторства и хоризонталног учења за јачање капацитета у примени Основа програма ПВО ”Године узлета” – ПЛУС, Институт за педагогију и андрагогију Филозофског факултета Универзитета у Београду, Завод за унапређивање образовања и васпитања, Министарство просвете, науке и технолошког развоја РС и УНИЦЕФ, уз подршку Светске банке (2019-2022), Реформа система предшколског васпитања и образовања у Србији (Support to Preschool Education Reform – SUPER) који је подржала и финансирала ЕУ, а реализовао Particip и Министарство просвете, науке и технолошког развоја РС (2019-2021), Човек и друштво у време кризе, Филозофски факултет Универзитета у Београду (2020-2021).

Др Невена Митранић је до сада објавила укупно 11 радова, од тога 2 рада у категорији М24; 2 рада у категорији М14; 1 рад у категорији М44; 6 радова у категорији М63.

Др Невена Митранић је учествовала на више националних научних скупова са следећим објављеним радовима у целости: Где нас води образовна политика – Анализа стратегије друштвене бриге о деци и предшколског васпитања из перспективе права детета, Филозофски факултет Универзитета у Београду, ИПА и Педагошко друштво Србије (2015), Повратак у будућност: Актуелност идеја Вићентија Ракића о васпитању игром и уметношћу, Филозофски факултет Универзитета у Београду, ИПА и Педагошко друштво Србије (2017), Зашто, како и шта ако – могућности примене импакт евалуације у образовној политици, Филозофски факултет Универзитета у Београду, ИПА и Педагошко друштво Србије (2019), Побећи са Петром: контуре партиципације на мапи једног догађаја, Филозофски факултет Универзитета у Београду, ИПА и Педагошко друштво Србије (2020), Компетентност педагога у доба кризе, Филозофски факултет Универзитета у Београду, ИПА и Педагошко друштво Србије (2021), Предшколско васпитање и образовање у време кризе КОВИД-19: од слабости ка трансформативном потенцијалу, Филозофски факултет Универзитета у Београду, ИПА и Педагошко друштво Србије (2022).

Поред наведених радова објављених у целости у зборницима са научних скупова, др Невена Митранић до сада је објавила неколико научних радова у националним и међународним часописима и тематским зборницима. Од последњег избора у звање асистента самостално је објавила 1 научни рад у националном часопису од међународног значаја (М24) - The Tales of Death and Kindergarten: Becoming in Dark Encounters (AM Journal, 2021 (24), 41−56) и 1 рад у тематском зборнику водећег националног значаја (М44) - Увек цртамо: вртић „на даљину“ у време ковид-19 кризе из дечје перспективе (Образовање у време ковид кризе – где смо и куда даље, 2021, 83-100. Београд: Филозофски факултет). Од последњег избора у звање асистента др Невена Митранић објавила је у ко-ауторству са проф. др Живком Крњаја рад у тематском зборнику међународног значаја (М14) - Gathered in Play: Play as the Common Space during the Covid-19 Lockdown in Serbia (Play in a Covid Frame - Everyday Pandemic Creativity in a Time of Isolation, 2023, In publish, Open Book Publishers).

У својој докторској дисертацији Култивисање игре у дечјем вртићу, кандидат др Невена Митранић ослања се на схватање игре као стваралачког приступа свету и форме капацитета флексибилности, те као носеће истраживачко питање поставља истраживање могућности култивисања игре у дечјем вртићу. Ослањањем на теорију трансценденталног емпиризма и савремених теорија афекта, као и афективном етнографијом као не-репрезентационалним приступом истраживању реализованом у дечјем вртићу, омогућено је више предности у односу на разумевање и успостављање иновативне праксе култивисања дечје игре, као и разумевања положаја истраживача као активног и креативног учесника у заједници са онима са којима истражује. Налазима истраживања идентификовани су микро-моменти из којих игра настаје, како се развија и шта је потребно да би се игра развијала, те идентификована повезаност развијања игре и интензивирања стваралачког потенцијала у васпитно образовном процесу, чиме се даље указује на могућности да се култивисање игре сагледа као трансформација васпитно-образовног процеса у правцу његовог заснивања на стваралачким потенцијалима. У односу на актуелност истраживања игре и на креативан истраживачки приступ докторска дисертација представља значајан допринос теорији и пракси у предшколској педагогији.

У раду The Tales of Death and Kindergarten: Becoming in Dark Encounters (AM Journal, 2021 (24), 41−56) категорије М24, кроз креативну нарацију, комбиновање поетског и научног дискурса као и различитих врста и извора података, преиспитује се важност образовања и положај детета у суочавању са глобалном опасношћу пандемије и шире у сусрету са смрћу. Ослањајући се на спекулативни прагматизам и теорије афекта, ауторка анализира етнографски забележене микро-моменте из свакодневице дечјег вртића, повезивањем са личним белешкама и медијским текстовима и порукама из периода проглашења пандемије COVID-19. У раду се сагледава како се различити начини на које културе суочавају са смрћу одражавају на однос одраслих према деци, односе међу децом и одраслима и на могућности развијања педагошке теорије и праксе. Овим радом указује се на потенцијал суочавања са дубоким и неизвесним темама у васпитно-образовној пракси као потенцијал истинског грађења заједничког значења између деце и одраслих и продубљеног, комплексног разумевања света, као и на преиспитивање педагошког аспекта олако подразумеваних ситуација како у дечјем вртићу тако и шире.

У раду у тематском зборнику Увек цртамо: вртић „на даљину“ у време ковид-19 кризе из дечје перспективе (Образовање у време ковид кризе – где смо и куда даље, 2021, стр. 83-100. Београд: Филозофски факултет) категорије М44, разматра се период ванредног стања у Србији и превођења целокупног вспитно-образовног рада са децом предшколског узраста у дигитално окружење. Мада су начини остваривања васпитно-образовног рада у периоду глобалне пандемије вишеструко преиспитивани, овим радом покренуто је истраживање са децом које је недовољно заступљено у истраживањима која су се бавила начином остваривања васпитно-образовног рада предшколских установа у време пандемије. Отварањем тематике истраживања дечје перспективе за рад се може констатовати да представља допринос и шире од контекста Србије. На основу анализе податка добијених кроз консултовање са децом, овим радом скреће се пажња на могуће ослонце будућег планирања непосредног васпитно-образовног рада, како у дигиталном окружењу тако и у екстремним кризним периодима попут периода почетка пандемије COVID-19.

У раду са националног научног скупа Компетентност педагога у доба кризе (Васпитање и образовање у дигиталном окружењу, 2021, 239-246. Београд: Институт за педагогију и андрагогију Филозофског факултета), категорије М63, у коауторству са Драганом Пурешевић, разматра се компетентност педагога у доба кризе, односно нужни ослонци професионалног деловања и могућности јачања компетентности педагога у кризним ситуацијама. На основу прегледа релевантне литературе издвојена су четири „стуба“ компетентности педагога у доба кризе – заједништво, етичност, конструктивност и проактивност. У разматрању могућности јачања компетентности педагога, анализиран је процес настајања „Ризнице заједничких игара за децу и одрасле“, коју су заједно креирали студенти педагогије и нставници Катедре за предшколску педагогију у периоду ванредног стања и наставе „на даљину“, чиме се скреће пажња на компетентност као системско, контекстуално и релационо питање.

Објављене радове др Невене Митранић карактерише настојање да се савремена теоријска схватања у подручју предшколске педагогије примене на разумевање контекста наше васпитно-образовне праксе, као и испробавање алтернативних методолошких поступака и другачијих начина писања којима се додатно преиспитује и отвара за нове могућности научно-истраживачки рад у пољу предшколске педагогије.

Др Невена Митранић је члан домаћих и међународних професионалних организација и удружења: The European Association for Research on Learning and Instruction: EARLI, Reconceptualizing Early Childhood Education: RECE, Друштво истраживача у образовању у Србији: ДИОС, Педагошко друштво Србије, ЕдуЛаб Института за филозофију и друштвену теорију Универзитета у Београду.

Кроз досадашњи научно истраживачки рад др Невене Митранић уочљив је потенцијал за остваривање доприноса предшколској педагогији као научној дисциплини и наставном подручју, као и потенцијал за допринос осавремењивању студија педагогије у целини и допринос дугој традицији интеграције теорије и праксе предшколског васпитања и образовања у Србији.

**Имајући у виду квалитет и резултате у научно-истраживачком раду и настави сматрамо да др Невена Митранић испуњава све услове и слободни смо да свесрдно предложимо Изборном већу Филозофског факултета да др Невену Митранић изабере у звање доцента за ужу научну област ПРЕДШКОЛСКА ПЕДАГОГИЈА.**

Београд, 03. 04. 2023. године Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Живка Крњаја, редовни професор

Филозофски факултет Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Лидија Мишкељин, ванредни професор

Филозофски факултет Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јасмина Клеменовић, редовни професор

Филозофски факултет Универзитет у Новом Саду